Erfaren og veluddannet leder er ny centerchef
på Lokalcenter Bøgeskovhus

Hverken den praktiske eller teoretiske erfaring mangler hos 41-årige Maria Tønnersen, som den 1. september tiltrådte som ny centerchef på Lokalcenter Bøgeskovhus i Viby J. ved Aarhus. Senest har hun siden 2012 fungeret som Demensfaglig leder ved DemensCentrum Aarhus, hvor hun også tidligere har arbejdet som teamleder i to år. Hun kan blandt andet også skrive leder for hjemmesygeplejersker og klinisk vejleder ved lokalcenter Trøjborg/Abildgaarden på sit CV. Ligesom hun også fra 2003 til 2008 har fungeret som sygeplejerske ved neurointensivt afsnit på Aarhus Universitetshospital.

”Vi ser alle sammen meget frem til at arbejde tæt sammen med Maria Tønnersen om at sikre gode pleje- ogomsorgsforhold for borgerne på Bøgeskovhus. Hun kommer til stedet med den helt rette gedigne erfaring og et meget stort engagement og lyst til at styrke forholdene på Bøgeskovhus,” vurderer Forenede Cares administrerende direktør Thomas Nistrup.

**Vægter efteruddannelse**
Sideløbende med sine jobfunktioner har Maria Tønnersen styrket sine faglige og uddannelsesmæssige kompetencer ved løbende at videreuddanne sig. Udover at have gennemført en professionsbachelor i sygepleje har hun også diplom i ledelse – DOL Den Offentlige lederuddannelse, et diplommodul i ledelsesbaseret coaching og er i gang med en master i offentlig

ledelse ved Aarhus og Syddansk Universitet.